钦定古今图书集成/明伦汇编/官常典/第650卷 > 陆运昌
## 钦定古今图书集成/明伦汇编/官常典/第650卷 > 陆运昌

按《明外史循吏传》：“运昌，字梦鹤，仁和人。崇祯九年进
士。除吉安、永丰知县。地新被兵，逋赋以十万计，运昌
甫拜命，即诣阙上书，乞宽贷。帝嘉之，下所司议行。田
赋之入，旧惟户曹为政，有司利其奇羡，不复会计，赋
益不登。运昌至，首除其弊，择富民端谨者司出纳，而
藏其籍于署内，手自校雠，吏终日抱牍无所与，赋遂”
以清。因捕其尤不法者数人，寘之重典，而简他曹吏
易之，自是无敢奸法者。俗好诬告杀人，爰书未具，辄
率众掠其家，运昌痛惩之，讼为衰止。捕胥获盗，每株
连良民，而盗魁卒不可得。运昌精心讯鞫，不使诬攀，
民自是无枉滥。其为人，平易近民，即细民得尽所欲
言。又以馀力修学校，建仓庾，习民击刺，治行冠一时。
吉水李邦华知其贤，言于巡按御史，调为吉水知县。
永丰民留之不得，相随至界，戟手骂吉水人：“汝奈何
夺我贤君！”为建祠学宫之侧。吉水田与赋不相准，甚
者无田而有赋。民周正淑愬于朝，乞丈量，运昌以丈
量扰民，大集一县之人，令互相辨难。既而多言不便，
运昌曰：“前言便与今言不便者，皆非顺民情者也。”下
令民实无田有赋及赋浮于田者，悉自言为取；河壖
弃地非民业者，代其赋，其赋不及田者，宁失之轻？其
事状奏报，帝可之，一县大悦。境内多山，他邑盗结巢
其中，为行旅患。运昌择机警少年，托为游闲，布耳目，
发其主名，时有擒获，盗畏之，多徙去。有陈求者，衣捕
胥衣，过刘栋，栋作食劳苦之。求缘醉堕牒怀中，露栋
名，栋大恐，走愬归，命运昌召求问曰：“闻刘栋者，盗魁，
汝可踪迹否？”求言实闻，然未识其人也。运昌曰：“彼曾
饮食汝，汝忘之耶？且怀中牒何为者？”求气索不能对，
立抵罪，人以为神。邻境寇攻宜春，去吉水仅百里，运
昌以城卑薄而女墙高，不利守，捐赀改筑中城，凡一
月而楼橹具，贼亦不至。诸宗室暴横，通轻侠。其舍人
子徐尧久恃势作奸，运昌收案寘之法。诸宗室为请，
不听，且持《宗正条》戒谕之，乃詟伏。秩满将内召，以母